DA Den Europæiske Unions Tidende CE 84/176

(2004/C 84 E/0216)

SKRIFTLIG FORESPØRGSEL E-0219/04

af Dominique Souchet (NI) til Kommissionen

(30. januar 2004)

Om: Maltas tiltrædelse og søfartssikkerhed

Den maltesiske handelsflåde, som er den tredjestørste i verden, omfatter adskillige olietankskibe. Erika var indregistreret i Malta, men på tærsklen til Maltas tiltrædelse af EU figurerer det maltesiske flag imidlertid stadig på Paris-memorandummets sorte liste.

Det er derfor ikke overraskende, at det i den globale overvågningsrapport om Maltas status i forberedelserne til EU-medlemskab af 5. november 2003 (1) bemærkes, at Malta ved tiltrædelsen risikerer ikke at opfylde de betingelser for søtransport, som medlemsstaterne skal tilpasse sig.

Maltas søfartsmyndigheder har gjort fremskridt, men er de i stand til at sikre kontrollen af skibe, som er indregistreret i Malta, og dermed at gennemføre Rådets direktiv 94/57/EF, når langt de fleste af disse skibe tilhører skibsredere fra tredjelande?

Kan Maltas søfartsmyndigheder bekræfte, at de, der foretager inspektion, syn og certificering af skibene, rent faktisk opfylder de aftalte betingelser?

Såfremt Malta ikke skulle opfylde forpligtelserne i forbindelse med inspektion og sikkerhed på tilfredsstillende vis, risikerer landet da ikke at overdrage en uforholdsmæssigt stor byrde til EU's havnestater? Mener Kommissionen, at disse stater har tilstrækkelige reguleringsmetoder og økonomiske midler til at håndtere denne situation?

Antallet af tilbageholdte skibe med maltesisk flag i EU's havne er bekymrende. Hvilke foranstaltninger påtænker Kommissionen at træffe i forhold til disse skibe, der har været tilbageholdt flere gange inden for få måneder?

Svar afgivet på Kommissionens vegne af Loyola de Palacio

(10. marts 2004)

Kommissionen er enig med det ærede medlem i, at det er vigtigt, at de kommende medlemmer af EU overholder EU's krav til sikkerheden til søs. Kommissionen undlod heller ikke i sin globale overvågnings-rapport om forberedelser til EU-medlemskab af 5. november 2003 at gøre Malta opmærksom på, at landet havde alvorlige problemer, navnlig i forbindelse med statens kontrol af skibe under maltesisk flag, og at det var vigtigt hurtigt at forbedre kontrollen. Kommissionen er klar over, at der fortsat er problemer, men har også bemærket, at Malta har gjort store fremskridt, siden opfølgningsrapporten blev offentliggjort, navnlig for så vidt angår tilpasningen af landets lovgivning til EU-retten om sikkerhed til søs. Kommissionen vil fortsat følge udviklingen nøje.

Kommissionen vil i den forbindelse holde øje med, at de maltesiske myndigheder i overensstemmelse med deres tilsagn forsøger at ansætte tilstrækkeligt kvalificeret personale, således at Malta kan opfylde kravene til flagstatens kontrol.

Med hensyn til anvendelsen af direktiv 94/57/EF (2) har bådenes indregistrering ingen afgørende betydning, idet det hovedsageligt drejer sig om at sikre et system for inspektion og syn, der lever op til bestemmelserne i de relevante internationale konventioner — og resulterer i udstedelsen af de nødvendige certifikater eller ej.

Efter tiltrædelsen kan den maltesiske administration kun benytte organisationer, der er godkendt på europæisk niveau i overensstemmelse med direktivet, til disse opgaver, og de konstruktions- og vedligeholdelsesstandarder, der gælder landets flåde skal herefter opfylde de krav, der fastsættes af de pågældende organisationer. Tiltrædelsen vil derfor øge den maltesiske flådes sikkerhed, idet de fællesskabsordninger, som sikrer, at klassificieringssselskaberne har et højt niveau, også vil gælde fuldt ud for Malta. Kommissionen agter at sikre, at de maltesiske myndigheder, som enhver anden stat, der overdrager opgaver, opfylder deres forpligtelse til at føre tilsyn med de organisationer, til hvem opgaven overdrages, to gange om året.

Selv om antallet af tilbageholdte maltesiske skibe i de senere år har været faldende, er Kommissionen meget opmærksom på, at Malta stadig er på Paris-memorandummets sorte liste. Under alle omstændigheder vil Kommissionen gerne understrege, at konsekvenserne for de tilbageholdte skibe under maltesisk flag ikke ændrer sig, når Malta tiltræder EU. Skibe, der sejler under maltesisk flag, og som er blevet tilbageholdt mere end to gange i løbet af de seneste 24 måneder i en havnestat, der har undertegnet Parismemorandummet, er nægtet adgang til havnene i EU-medlemsstaterne i overensstemmelse med bestemmelserne i direktiv 2001/106/EF (3) om ændring af ordningen for havnestatskontrol.

Kommissionen finder det meget vigtigt, at flagstaten overholder sine forpligtelser, og den gør det ærede medlem opmærksom på, at et lovforslag om gennemførelsen af internationale instrumenter i flagstater i EU er under udarbejdelse som led i den lovgivningspakke, Kommissionen skal foreslå.

(1) SEK(2003) 1206 endelig udg.

(2) Rådets direktiv 94/57/EF af 22. november 1994 om fælles regler og standarder for organisationer, der udfører inspektion og syn afskibe, og for søfartsmyndighedernes aktiviteter i forbindelse dermed, EFT L 319 af 12.12.1994.

(3) Europa-Parlamentets og Rådets direktiv 2001/106/EF af 19. december 2001 om ændring af Rådets direktiv 95/21/EF om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol), EFT L 19 af 22.1.2002.